དམྱལ་བའི་སྲུང་མ་

དམྱལ་བའི་སྲུང་མ་ནི་སེམས་ཅན་དམྱལ་བའི་གནས་སུ་དམྱལ་བ་པ་རྣམས་ལ་སྡུག་བསྔལ་སྣ་ཚོགས་སྐྱེད་པར་བྱེད་པའི་འཇིགས་སུ་རུང་བའི་སྐྱེ་བོ་ཞིག་ཡིན། སེམས་ཅན་དམྱལ་བའི་ནང་དུ་དམྱལ་བ་པ་རྣམས་ཀྱི་སྔོན་གྱི་མི་དགེ་བའི་ལས་ཀྱི་དབང་གིས་སྣང་བ་ཞིག་ཡིན་ཏེ། དམྱལ་བ་པ་རྣམས་ལ་བཙོ་བསྲེག་གཏུབ་བརྡུང་སོགས་ཀྱི་སྡུག་བསྔལ་སྣ་ཚོགས་སྐྱེད་པར་བྱེད་པའི་གཤིན་རྗེའི་ལས་མཁན་ལྟ་བུ་ཞིག་ཡིན།
དམྱལ་བའི་སྲུང་མ་དང་ལས་ཀྱི་འབྲེལ་བ།
"དཔེར་ན་སེམས་ཅན་དམྱལ་བའི་སྲུང་མ་དང་རལ་གྲི་ལོ་མའི་ནགས་ཚལ་ལ་སོགས་པ་དམྱལ་བ་པ་དེ་ཉིད་ཀྱི་ལས་ཀྱིས་བསྐྱེད་པ་ལྟར་རང་གི་ལས་ཀྱིས་གནོད་པ་འདི་དག་བསྐྱེད་ན་གཞན་གང་ཞིག་ལ་ཁྲོ་བར་བྱ་"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས་ ༩༩ཞེས་གསུངས་པ་ལྟར། དམྱལ་བའི་སྲུང་མ་རྣམས་ནི་གཞན་གྱིས་ཆེད་དུ་བཏང་བ་མ་ཡིན་པར་དམྱལ་བ་པ་རང་རང་གི་སྔོན་གྱི་མི་དགེ་བའི་ལས་ཀྱི་མཐུས་བྱུང་བ་ཞིག་ཡིན། "སྟག་དང་སེང་གེ་གླང་ཆེན་དྲེད་སྦྲུལ་དང་དགྲ་རྣམས་ཐམས་ཅད་དང་སེམས་ཅན་དམྱལ་བའི་སྲུང་མ་དང་བྱད་མའི་གདོན་དང་དེ་བཞིན་སྲིན་པོ་རྣམས་ཏེ།"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤོག་ངོས་ ༦༢ ཞེས་གསུངས་པ་ལྟར། དམྱལ་བའི་སྲུང་མ་ནི་སེམས་ཅན་ལ་འཇིགས་སྐྲག་སྐྱེད་པའི་གནོད་བྱེད་ཀྱི་གྲས་སུ་བགྲང་བ་ཡིན།
དམྱལ་བའི་སྲུང་མའི་ལས་ཀ
"སེམས་ཅན་དམྱལ་བའི་བུམ་པར་ཡང་སྟེ་ཟངས་སུ། དམྱལ་བའི་སྲུང་མས་བཅུག་ནས་བདག་འཚེད་པར་ངེས་པའི་ཕྱིར་རོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས་ ༡༤༤ཞེས་པ་ལྟར། དམྱལ་བའི་སྲུང་མ་རྣམས་ཀྱིས་དམྱལ་བ་པ་རྣམས་ཁོལ་བའི་ཟངས་ཀྱི་ནང་དུ་བཅུག་ནས་བཙོ་བསྲེག་སོགས་ཀྱི་སྡུག་བསྔལ་སྐྱེད་པར་བྱེད།
མཆིལ་པ།
མཆིལ་པ་ནི་ལྕགས་ཀྱུ་ལྟ་བུའི་སྨོན་ལམ་ངན་པ་དང་གནོད་སེམས་དྲག་པོའི་སྡིག་པའི་ལས་ལ་གོ "ཉ་བས་ཉ་རྣམས་ལྕགས་ཀྱུས་བཟུང་ནས་སྣོད་དུ་བཙོ་བ་བཞིན་དུ་ཀུན་སློང་ཉོན་མོངས་པ་ཉ་བ་དང་འདྲ་བས་བཏབ་པ་ཡི་སྨོན་ལམ་ལོག་པ་ལ་སོགས་པའི་མཆིལ་པ་སྟེ་ལྕགས་ཀྱུ་འདྲ་བ་འདི་ནི་མི་བཟད་པ་གཟེ་བའམ་རྣོ་བ་དེས་བཟུང་ནས་སེམས་ཅན་དམྱལ་བའི་ལྕགས་བསྲེག་གི་བུམ་པར་རམ་དམྱལ་ཟངས་ཆེན་པོའི་ནང་དུ་ཡང་གཤིན་རྗེས་ལས་མཁན་དམྱལ་བའི་སྲུང་མས་བདག་ཉིད་ཡུན་རིང་དུ་འཚེད་ཅིང་བསྲེག་པའི་སྡུག་བསྔལ་ཤིན་ཏུ་མི་བཟོད་པ་མྱོང་བར་ངེས་པའི་ཕྱིར་རོ། །"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས་ ༣༤༥ཞེས་གསུངས་སོ། །
གནོད་ལན་དང་འབྲེལ་བ།
"འདི་ལྟར་དམྱལ་བའི་སྲུང་མ་དང་ཐུགས་རྗེ་ལྡན་རྣམས་དེའི་དཔུང་སྟེ་གནོད་ལན་བྱེད་པ་དང་མི་དགྱེས་པར་འགྱུར་བས་སོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས་ ༡༡༧ཞེས་པ་ལྟར། གནོད་བྱེད་ཉམས་ཆུང་བ་ལའང་ཁྱད་དུ་གསོད་པར་མི་བྱ་སྟེ། དམྱལ་བའི་སྲུང་མ་རྣམས་ཀྱིས་གནོད་ལན་བྱེད་པར་འགྱུར་བའི་ཕྱིར།
དམྱལ་བའི་སྲུང་མའི་དཔུང་གཉེན།
"དཔེར་ན་རྒྱལ་པོའི་འཁོར་གྱི་མི་འགའ་ཞིག་སྐྱེ་བོ་མང་པོ་ལ་གནོད་པ་བྱེད་ཀྱང་ཕྱིས་ཀྱི་སྐྱོན་ཡོན་བལྟ་བའི་སྐྱེ་བོ་མིག་རྒྱང་རིང་པོ་དག་འཁོར་དེ་དག་ལ། གནོད་པ་བྱ་ནུས་ཀྱང་ཕྱིར་གནོད་པ་མི་བྱེད་དེ་འདི་ལྟར་གནོད་པ་བྱེད་མི་ནུས་པ་འཁོར་གྱི་མི་དེ་གཅིག་པོའི་ནུས་པ་མ་ཡིན་གྱི། རྒྱལ་པོའི་མཐུ་སྟོབས་དེའི་མཐུ་ཡིན་པས་སོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤོག་ངོས་ ༡༥༥ཞེས་དཔེ་བརྗོད་ནས།
"དེ་བཞིན་དུ་གནོད་བྱེད་ཉམས་ཆུང་བ་འགའ་ཡང་ཁྱད་དུ་བསད་པར་མི་བྱ་སྟེ། འདི་ལྟར་རྣམ་སྨིན་ལ་དམྱལ་བའི་སྲུང་མ་དང་ཐུགས་རྗེ་ལྡན་པའི་རྒྱལ་བ་སྲས་བཅས་རྣམས་མི་དགེས་པས་དེའི་དཔུང་ཡིན་པས་སོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤོག་ངོས་ ༡༥༥-༡༥༦ཞེས་གསུངས་པ་ལྟར། དམྱལ་བའི་སྲུང་མ་རྣམས་ནི་སེམས་ཅན་གནོད་བྱེད་རྣམས་ཀྱི་དཔུང་གཉེན་ལྟ་བུ་ཡིན་པར་བསྟན།
བསྡུས་དོན།
དམྱལ་བའི་སྲུང་མ་ནི་སེམས་ཅན་དམྱལ་བའི་གནས་སུ་དམྱལ་བ་པ་རྣམས་ལ་སྡུག་བསྔལ་སྐྱེད་པར་བྱེད་པའི་འཇིགས་སུ་རུང་བའི་སྐྱེ་བོ་ཞིག་ཡིན། འདི་ནི་དམྱལ་བ་པ་རང་རང་གི་སྔོན་གྱི་མི་དགེ་བའི་ལས་ཀྱི་དབང་གིས་སྣང་བ་ཞིག་ཡིན་ཏེ། གཞན་གྱིས་ཆེད་དུ་བཏང་བ་མ་ཡིན། དམྱལ་བའི་སྲུང་མ་རྣམས་ཀྱིས་དམྱལ་བ་པ་རྣམས་ཁོལ་བའི་ཟངས་ཀྱི་ནང་དུ་བཅུག་ནས་བཙོ་བསྲེག་སོགས་ཀྱི་སྡུག་བསྔལ་སྣ་ཚོགས་སྐྱེད་པར་བྱེད། གནོད་སེམས་དྲག་པོ་དང་སྨོན་ལམ་ངན་པ་ལྟ་བུའི་མཆིལ་པས་དམྱལ་བ་པ་རྣམས་དམྱལ་བའི་སྲུང་མས་འཚེད་པའི་གནས་སུ་འཁྲིད་པར་བྱེད་དོ། །
ལུང་ཁུངས།